b'\n_START_ARTICLE_\nGra\xc5\xbeina Matulaityt\xc4\x97\n_START_PARAGRAPH_\nGra\xc5\xbeina Matulaityt\xc4\x97-Rannit (1899 m. rugpj\xc5\xab\xc4\x8dio 9 d. Vilnius \xe2\x80\x93 1993 m. rugpj\xc5\xab\xc4\x8dio 10 d. Putnamas, Konektikuto valstija; 2001 m. bir\xc5\xbeelio 15 d. perlaidota Kaune, Petra\xc5\xa1i\xc5\xabn\xc5\xb3 kapin\xc4\x97se) \xe2\x80\x93 Lietuvos daininink\xc4\x97 (lyrinis sopranas).\n_START_SECTION_\nBiografija\n_START_PARAGRAPH_\nVyras est\xc5\xb3 poetas Aleksis Ranitas. 1916\xe2\x80\x931919 m. studijavo Sankt Peterburgo konservatorijos smuiko klas\xc4\x97je, 1920\xe2\x80\x931925 m. muzikos studijas t\xc4\x99s\xc4\x97 Leipcigo konservatorijoje. 1925\xe2\x80\x931929 m. dainuoti mok\xc4\x97si Berlyne ir Romoje. Kaip daininink\xc4\x97 debiutavo 1929 m. Valstyb\xc4\x97s operoje Kaune. Iki 1944 m. dainavo Kauno ir Vilniaus teatruose, suk\xc5\xabr\xc4\x97 oper\xc5\xb3 ir opere\xc4\x8di\xc5\xb3 vaidmen\xc5\xb3. Kaip solist\xc4\x97 koncertavo Pary\xc5\xbeiuje, Berlyne, Romoje, Kopenhagoje, Osle, Stokholme, Prahoje, Maskvoje ir kitur. 1944 m. pasitrauk\xc4\x97 \xc4\xaf Vokietij\xc4\x85, koncertavo lietuvi\xc5\xb3 pab\xc4\x97g\xc4\x97li\xc5\xb3 stovyklose ir Did\xc5\xbeiosios Britanijos kariuomen\xc4\x97s teatre \xe2\x80\x9eLowland\xe2\x80\x9c. Nuo 1952 m. gyveno JAV, sureng\xc4\x97 koncert\xc5\xb3, \xc4\xaf plok\xc5\xa1teles \xc4\xafdainavo lietuvi\xc5\xb3 kompozitori\xc5\xb3 k\xc5\xabrini\xc5\xb3.'